– Rosenborg er en veldig bra og attraktiv klubb. Det er helt klart et spennende alternativ.

Torsdag kveld ble Vegar Eggen Hedenstad presentert som Rosenborg-spiller.

25-åringen får drakt nummer to, og overtar dermed nummeret etter mannen han erstatter på høyrebacken. Jonas Svensson ble for to uker siden klar for nederlandske AZ.

Kåre Ingebrigtsen bekreftet tidligere på dagen overfor TV 2 at Eggen Hedenstad har signert en fireårskontrakt med Rosenborg.

– Endelig kan vi presentere Vegar Eggen Hedenstad. Jeg sier endelig, fordi det er en dårlig skjult hemmelighet at vi har vært ute etter Vegar før. Vi har snakket mye om ham, og fulgt ham, sier sportslig leder Stig Inge Bjørnebye.

– Vi er fascinert av typen, spilleren og profilen. Han passer ypperlig i forhold til våre behov nå.

Kåre Ingebrigtsen avslørte at den første samtalen om å få Eggen Hedenstad til Rosenborg ble gjort allerede i 2006 (!). Nå fikk han sin mann.

– Det har vært en lang reise, og vi har vært litt i ulike klubber. Jeg er strålende fornøyd med å ha Vegar her. Det er utrolig artig, og en fantastisk signering for Rosenborg, sier Ingebrigtsen.

Hovedpersonen er glad for at avtalen nå kom i havn, og omtaler klubben som stor – også i europeisk sammenheng.

– Jeg gleder meg veldig til å komme i gang med de guttene her. Det virker som en veldig god og sulten gjeng som ønsker å utvikle seg, sier Eggen Hedenstad til TV 2.

Stig Inge Bjørnebye og Kåre Ingebrigtsen strålende fornøyd med signeringen. FOTO: TV 2.

St. Pauli-spilleren røpte overfor Østlendingen tidligere at Rosenborg hadde lagt inn et bud på ham.

– Så vidt jeg vet ligger det et bud inne. Jeg er usikker på hvordan St. Pauli stiller seg til budet, sier han til avisen.

Sommeren 2016 skrev han under på en treårsavtale med den tyske 2. Bundesliga-klubben.

Hedenstad smigres av interessen fra Rosenborg.

– Rosenborg er en veldig bra og attraktiv klubb. Det er helt klart et spennende alternativ, sier 25-åringen.

Onsdag bekreftet Rosenborg signeringen av venstreback Birger Meling fra Stabæk. 22-åringen har signert en fireårskontrakt.

(©NTB/TV 2 Sporten)